Tarybos reglamentas (EEB) Nr. 3671/81
1981 m. gruodžio 15 d.
dėl tam tikrų Turkijos kilmės žemės ūkio produktų importo į Bendriją
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi 1981 m. sausio 20 d. Tarybos reglamento (EEB) Nr. 562/81 dėl muitų sumažinimo tam tikriems importuojamiems į Bendriją Turkijos kilmės žemės ūkio produktams [1] 1 straipsnio 2 dalyje numatyta, kad tais atvejais, kai Bendrijos nuostatos reikalauja, kad tam tikrų produktų atžvilgiu būtų laikomasi importo kainos, preferenciniai tarifai bus taikomi laikantis tos kainos;
kadangi importuojant į Bendriją tam tikrus vaisius ir daržoves dalį prekybos metų būtina laikytis referencinės kainos;
kadangi tuo laikotarpiu, kai galioja referencinės kainos, importuojamų produktų įvežimo kaina yra apskaičiuojama pagal 1972 m. gegužės 18 d. Tarybos reglamento (EEB) Nr. 1035/72 dėl bendro vaisių ir daržovių rinkos organizavimo [2], su paskutiniais pakeitimais, padarytais Reglamentu (EEB) Nr. 1116/81 [3], 24 straipsnį; kadangi, jei tam tikro produkto iš valstybės, kuri nėra narė, įvežimo kaina yra mažesnė nei referencinė kaina, Bendrija nustato kompensacinius mokesčius eksportui iš šios šalies;
kadangi kompensacinių mokesčių nustatymas Turkijos kilmės vaisių ir daržovių importui reiškia, kad neįvykdyta Reglamento (EEB) Nr. 562/81 1 straipsnio 2 dalyje numatyta sąlyga; kadangi tuo pačiu metu turėtų būti sustabdytas preferencinių tarifų taikymas nurodytiems produktams;
kadangi dėl tokio sustabdymo turi būti uždedamas muitas, taikytas iki 1981 m. sausio 1 d., ir galiojantis tiktai tuo laikotarpiu, kol taikomi kompensaciniai mokesčiai,
PRIĖMĖ ŠĮ REGLAMENTĄ:
1 straipsnis
Kai Komisija pagal Reglamento (EEB) Nr. 1035/72 25 ir 25a straipsnius nustato kompensacinius mokesčius tam tikrų Turkijos kilmės vaisių ir daržovių importui, ji tuo pačiu metu vėl pradeda taikyti šiems produktams tokio pat dydžio muitus, kokie galiojo iki 1981 m. sausio 1 d.
2 straipsnis
Kai Komisija panaikina 1 straipsnyje numatytus kompensacinius mokesčius, ji tuo pačiu metu vėl pradeda taikyti preferencinius muito mokesčius.
3 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. gruodžio 15 d.